**LIETUVOS TRIATLONO FEDERACIJOS**

**DRAUSMĖS TAISYKLĖS**

Patvirtinta Lietuvos triatlono federacijos

Vykdomojo komiteto 2018-11-29 sprendimu Nr. 1

1. **BENDROSIOS NUOSTATOS**
	* + 1. **Taikymo sritis**
	1. Lietuvos triatlono federacijos (toliau – **Federacija**) drausmės taisyklės (toliau – **Taisyklės**) taikomos visiems Federacijos organizuojamose ir/arba pripažįstamose varžybose, vykstančiose Federacijos jurisdikcijoje, dalyvaujantiems sportininkams, klubams, teisėjams, oficialiems asmenims bei kitiems su Federacijos jurisdikcijoje vykstančiomis varžybomis susijusiems asmenims, taip pat Federacijos ir/arba jo narių oficialiems asmenims.
	2. Taisyklės nustato taisykles, kuriomis siekiama, kad Federacijos organizuojamose ir/arba pripažįstamose ir/arba jos jurisdikcijoje vykstančiose varžybose būtų laikomasi garbingo sporto principų bei užtikrinama tinkama drausmė, taip pat siekiama, kad Federacijos veikloje ir kitų asmenų veikloje, susijusiose su triatlono sporto propagavimu būtų laikomasi Federacijos, Tarptautinės triatlono sąjungos (toliau – **ITU**) ir Europos triatlono sąjungos (toliau – **ETU**) nustatytų taisyklių ir elgesio standartų. ITU ir ETU varžybos yra organizuojamos ir drausmė jose užtikrinama vadovaujantis ITU ir/ar ETU nuostatais, tačiau už Federacijos jurisdikcijai priklausančių fizinių ir juridinių asmenų padarytus ITU ir/arba ETU nuostatų pažeidimus gali būti taikomos ir šiose Taisyklėse nustatytos sankcijos.
	3. Taisyklėse apibūdinami pažeidimai, už kuriuos taikomos Taisyklėse nustatytos sankcijos, reglamentuojama atsakomybė bei jos taikymo sąlygos už Taisyklėse, Federacijos etikos kodekse, kituose Federacijos organų ir/ar administracijos patvirtintuose dokumentuose ir sprendimuose, taip pat ITU ir/arba ETU dokumentuose ir jų organu sprendimuose nustatytų reikalavimų nesilaikymą.
	4. Taisyklės nustato organų, kurie skiria sankcijas pagal šias Taisykles, o taip pat ir nagrinėja apeliacinius skundus kompetenciją bei taisykles, kuriomis vadovaudamiesi tokie organai sprendžia jų kompetencijai priskirtus klausimus.
2. **Sąvokos naudojamos Taisyklėse**
	1. CAS – Sporto arbitražo teismas, esantis Lozanos mieste, Šveicarijos Konfederacijoje.
	2. Dalyvis – Sportininkas (tiek veikiantis savarankiškai, tiek atstovaujantis Klubui), Klubo, Federacijos nario darbuotojas, atstovas, dalininkas/dalyvis, valdymo organo narys ar kitokiais teisiniais pagrindais susijęs asmuo, kuris vykdo Klubo, Federacijos ar kito juridinio asmens jam pavestas funkcijas, taip pat Treneris, Teisėjas, žiūrovas.
	3. Įstatai – nustatyta tvarka patvirtinti ir įregistruoti Federacijos įstatai, įskaitant bet kokius jų pakeitimus.
	4. Klubas – viešasis ar privatus juridinis asmuo, veikiantis sporto srityje, vienijantis Triatlono sportininkus, kurie treniruojasi ir atstovauja Klubą Triatlono varžybose.
	5. Komisija – Federacijos drausmės komisija – Federacijos Vykdomojo komiteto patvirtintas drausmės bylas nagrinėjantis organas, kurį sudaro 3 (trys) nariai: pirmininkas ir 2 (du) nariai.
	6. Oficialūs asmenys – Teisėjai, asmenys atsakingi už Varžybų saugumą, asmenys, turintys įgaliojimus susijusius su Varžybų organizavimu, o taip pat kiti asmenys, vykdantys Varžybų organizavimo kontrole bei vertinantys Teisėjų veiksmus.
	7. Organas – Federacijos įgaliotas ar Varžybų nuostatose nurodytas administracinis organas, turinis įgaliojimus priimti sprendimus dėl sankcijų taikymo Varžybų metu (išskyrus Teisėjų priimamus sprendimus) už Varžybų nuostatų pažeidimus.
	8. Sportininkas – fizinis asmuo, kuris treniruojasi, dalyvauja ar siekia dalyvauti Varžybose.
	9. Teisėjas – fizinis asmuo, vykdantis Varžybų teisėjo/inspektoriaus funkcijas.
	10. Treneris – fizinis asmuo, kuriam sporto veiklos sutarties ar kitu pagrindu pavesta treniruoti Klubą ir/arba Sportininką.
	11. Triatlonas – Federacijos propaguojamos ir administruojamos sporto šakos, įskaitant triatloną, duatloną, akvatloną, žiemos triatloną, kroso triatloną.
	12. Varžybos – Federacijos organizuojami ar pripažįstami Triatlono čempionatai ar jų etapai, atskiros Triatlono varžybos, oficialiai organizuojamos ir vykdomos Federacijos veiklos teritorijoje.
	13. Varžybų nuostatai – nustatyta tvarka patvirtinti Varžybų nuostatai.
	14. WADA – Pasaulinė antidopingo agentūra (angl. World Anti-Doping Agency).
	15. Sąvokos taikytinos fiziniams asmenims yra taikomos abejoms lytims. Sąvokos naudojamos vienaskaita yra taikomos ir daugiskaitai ir atvirkščiai.
3. **Taisyklių taikymo sritis**
	1. Taisyklės taikomos kiekvienoms Federacijos organizuojamoms ir/arba pripažįstamoms Varžyboms. Jeigu Federacijos pavedimu organizuojantis Varžybas subjektas yra priėmęs atskiras taisykles, taikytinas atitinkamoms Varžyboms, tokios taisyklės taikomos tik tiems atvejams, kurių nereguliuoja šios Taisyklės. Tokios taisyklės kurios negali prieštarauti šioms Taisyklėms.
	2. Taisyklės taikomos ir jų privalo laikytis visi Dalyviai bei žiūrovai.
4. **Bendros visų Dalyvių pareigos**
	1. Dalyviai privalo elgtis sąžiningai, etiškai bei garbingai ir laikytis sportiško elgesio principu. Nesportiškas elgesys yra draudžiamas.
	2. Dalyviai privalo veikti taip, kad savo veikimu ar neveikimu nepadarytu žalos kitiems Dalyviams ir/arba Federacijai.
	3. Dalyviai privalo nedaryti žalos Federacijai bei kitu Dalyvių įvaizdžiui bei reputacijai.
	4. Dalyviai privalo laikytis Taisyklių, Įstatų, Federacijos etikos kodekso, Varžybų nuostatų ar kitų analogiškų Varžybų organizavimo ir dalyvavimo Varžybose tvarka nustatančių dokumentų, įskaitant sutartis dėl dalyvavimo atitinkamose Varžybose, kitų Federacijos dokumentų bei organų sprendimų, taip pat ITU ir ETU patvirtintų dokumentų bei jų organų sprendimų.
	5. Dalyviai privalo vykdyti Federacijos organų ir/ar administracijos, Organų ir Komisijos, taip pat ITU ir ETU organų reikalavimus, nurodymus, instrukcijas, sprendimus bei įpareigojimus, vykdyti WADA, teismų, arbitražų, įskaitant CAS, sprendimus
	6. Dalyviai privalo visais atvejais ir visose situacijose susilaikyti nuo elgesio galinčio pakenkti Triatlono, Federacijos ar Dalyvių įvaizdžiui ar reputacijai, ar Triatlono sporto integralumui.
	7. Dalyviai privalo laikytis Varžybų nuostatų, taikytinų konkrečioms varžyboms, nuostatų, ITU ir ETU nustatytų Triatlono taisyklių, Varžybų teisėjų ir Oficialių asmenų teisėtų reikalavimų.
5. **SANKCIJOS**
6. **Sankcijų rūšys**
	1. Fiziniams ir/arba juridiniams asmenims gali būti taikomos tokios sankcijos:
		1. Bauda;
		2. Diskvalifikacija iš bet kokių Varžybų iki 48 (keturiasdešimt aštuonių) mėnesių arba visam laikui;
		3. Rezultato anuliavimas;
		4. Prizų ir/arba titulo atėmimas;
		5. Diskvalifikacija iš konkrečių Varžybų;
		6. Draudimas dalyvauti su Triatlono sportu susijusioje veikloje.
	2. Konkreti sankcija ir jos pobūdis parenkama vadovaujantis šių Taisyklių nustatytais sankcijų skyrimo principais, nustatytais 11 – 13 straipsniuose.
7. **Bauda**
	1. Bauda – piniginė sankcija pažeidėjui.
	2. Baudos sumokėjimo terminą ir sąlygas kiekvienu atveju nustato atitinkamas baudą skyręs Organas ar Komisija.
	3. Klubai yra subsidiariai atsakingi už Klubo Sportininkams ir/arba Dalyviams ir/arba Oficialiems asmenims ir/arba Treneriams paskirtas baudas, t.y., atitinkamam asmeniui baudos nustatytais terminais nesumokėjus, paskirtą baudą privalo sumokėti Klubas.
	4. Maksimali skiriama bauda – iki 5 000 EUR (penkių tūkstančių eurų).
8. **Diskvalifikacija**
	1. Diskvalifikacija – draudimas fiziniam asmeniui dalyvauti bet kokiose arba konkrečiose Varžybose.
	2. Diskvalifikuotas Sportininkas ar Treneris negali būti įtrauktas į Varžybų paraišką ir startuoti Varžybose.
	3. Diskvalifikacija gali būti taikoma nustatytam Varžybų skaičiui arba konkrečiam laikotarpiui. Taisyklėse nustatytais atvejais, gali būti taikoma diskvalifikacija iki gyvos galvos.
	4. Tuo atveju, jei diskvalifikacija taikoma tam tikram Varžybų skaičiui, skaičiuojant Varžybų skaičių į jį įtraukiamos tik faktiškai įvykusios oficialios Varžybos.
	5. Jei kartu su diskvalifikacija yra taikoma sankcija – bauda, diskvalifikacijos terminas gali būti pratęstas iki tol, kol bus sumokėta visa paskirta bauda.
	6. Visos diskvalifikacijos galioja nepriklausomai nuo Sportininko ar Trenerio perėjimo į kitą Klubą, dalyvaujančią Varžybose.
	7. Paskyrus diskvalifikacijos sankciją Treneriui, Treneris neturi teisės patekti į Varžybų zoną.
9. **Rezultato anuliavimas**
	1. Sportininko, kuriam skiriama diskvalifikacijos sankcija, pasiektas rezultatas konkrečiose Varžybose yra anuliuojamas, kartu atitinkamai koreguojant kitų Sportininkų rezultatus pasiektus tose Varžybose.
10. **Prizo ir/arba titulo atėmimas**
	1. Dalyvis, kuriam taikoma apdovanojimų (prizų, titulų, premijų ir pan.) atėmimo sankcija, privalo grąžinti visus atitinkamame sprendime nurodytus apdovanojimus, įskaitant gautas pinigines lėšas ir daiktus, turinčius simbolinę reikšmę (medalius, prizus ir pan.).
11. **Draudimas dalyvauti su Triatlonu susijusia veikla**
	1. Draudimas dalyvauti tam tikroje ar bet kokioje su Triatlonu susijusioje veikloje reiškia draudimą tam tikram Dalyviui, fiziniam asmeniui, vykdyti tam tikrą ar bet kokią su Triatlonu susijusią veiklą ir/arba eiti tam tikras pareigas (administracinę, sportinę, techninę ar bet kokią kitokią).
12. **BENDROSIOS SANKCIJŲ TAIKYMO TAISYKLĖS**
13. **Pagrindiniai sankcijų taikymo principai**
	1. Už Taisyklių bei kitų Federacijos organų ir/ar administracijos patvirtintuose dokumentuose ir/ar ITU bei ETU dokumentuose nustatytų reikalavimų, Federacijos etikos kodekso, o taip pat kitų Federacijos organų ir/ar administracijos reikalavimų, nurodymų ir/ar sprendimų nevykdymą, Varžybų nuostatų pažeidimą, įskaitant nesportišką elgesį, Dalyviams yra taikomos Taisyklių II dalyje nurodytos sankcijos.
	2. Sankcijos taikomos nepriklausomai nuo pažeidimą padariusio subjekto kaltės formos (tyčios ar neatsargumo).
	3. Už tą patį pažeidimą Dalyvis gali būti baudžiamas tik vieną kartą, tačiau už tą patį pažeidimą gali būti skiriama daugiau nei viena sankcija, taip pat už tą patį pažeidimą gali būti skiriamos sankcijos ir fiziniam asmeniui, ir juridiniam asmeniui.
	4. Klubui gali būti taikomos sankcijos už Klubo Sportininko ir/arba Dalyvių ir/arba Trenerių veiksmais padarytus pažeidimus. Klubui gali būti taikomos sankcijos už Klubą ar Klubo Sportininkus palaikančių žiūrovų veiksmais padarytus pažeidimus.
14. **Pagrindinės sankcijų taikymo taisyklės**
	1. Kiekvienu atveju sankciją parenka ir jos dydį bei mastą nustato Organai arba Komisija. Organai arba Komisija sankcijos su terminu skyrimo atvejais privalo nustatyti aiškų sankcijos terminą.
	2. Taikant sankcijas turi būti atsižvelgiama į padaryto pažeidimo pobūdį, kaltės laipsnį bei visas kitas svarbias aplinkybes.
	3. Už kiekvieną konkretų pažeidimą yra skiriama savarankiška sankcija ir sankcijos negali būti subendrinamos.
	4. Jeigu konkreti skirtina sankcija/sankcijos už konkretų pažeidimą yra nustatytos šiose Taisyklėse, taikoma tokios konkrečiai nustatytos sankcijos ar jų galimos kombinacijos. Jeigu sankcijos nėra nustatytos už konkretų pažeidimą, sankcijos, numatytos šių Taisyklių 5 straipsnyje skiriamos atsižvelgiant į padaryto pažeidimo sunkumą, sankcijos proporcionalumą bei į kitus šiose Taisyklėse nustatytus kriterijus.
15. **Sankcijų skyrimo terminai**
	1. Sankcija už pažeidimus, padarytus per Varžybas, negali būti skiriama praėjus daugiau 2 (dvejiems) metams nuo pažeidimo padarymo dienos. Sankcijos už kitus pažeidimus negali būti skiriamos praėjus 10 (dešimčiai) metų nuo atitinkamo pažeidimo padarymo dienos, išskyrus Taisyklėse nustatytas išimtis.
	2. Pažeidimams, susijusiems su manipuliavimu sporte ir korupcija, sankcijų skyrimo terminai nėra taikomi.
	3. Šiame Taisyklių straipsnyje nustatyti sankcijų skyrimo terminai pradedami skaičiuoti:
		1. nuo dienos, kuria subjektas atliko pažeidimą;
		2. jeigu pažeidimas truko tam tikrą laikotarpį, nuo dienos, kurią pažeidimas pasibaigė;
		3. pasikartojančio pažeidimo atveju, nuo paskutiniojo tokio pažeidimo padarymo momento.
	4. Tuo atveju, kai sankcija skiriama ITU ar ETU organų reikalavimu, šiame Taisyklių straipsnyje nurodyti senaties terminai pradedami skaičiuoti nuo atitinkamo ITU ar ETU organo sprendimo įteikimo Federacijai.
	5. Sankcijų skyrimo termino skaičiavimas sustoja Organui ar Komisijai pradėjus tyrimą dėl atitinkamo pažeidimo.
	6. Sankcijų įvykdymui yra taikomas 5 (penkių) metų sankcijų įvykdymo terminas. Jei per šį terminą paskirta sankcija nėra įvykdoma, jos vykdymas nutraukiamas. Šis terminas pradedamas skaičiuoti nuo atitinkamo Organo ar Komisijos sprendimo, kuriuo yra paskiriama sankcija, įsiteisėjimo dienos.
16. **PAŽEIDIMAI**
17. **Pažeidimai Varžybų metu**
	1. Varžybų nuostatais ir/arba Triatlono taisyklėse nustatytais atvejais už atitinkamus pažeidimus, padarytus Varžybų metu, sankcijas skiria Teisėjas. Organai ar Komisija už tokius pažeidimus gali skirti didesnes nei nustatyta Taisyklėse ir/ar papildomas sankcijas.
18. **Nesportinis elgesys**
	1. Nesportinis ir netinkamas elgesys yra draudžiamas. Nesportiniu ir netinkamu elgesiu laikomas elgesys iki Varžybų, Varžybų metu ar po Varžybų, ar bet kuriuo kitu laiku ir bet kurioje kitoje vietoje, jei tokie veiksmai yra nukreipti prieš bet kurį Dalyvį, Federaciją.
	2. Nesportiniu elgesiu, be kita ko, laikomi tokie veiksmai:
19. Dalyvių elgesys, susijęs su asmens diskriminacija dėl kilmės, rasės, tautybės, religijos, kalbos, lyties, seksualinės orientacijos ar dėl kitų, su asmeniu susijusių aplinkybių, asmeninių savybių;
20. Sportininkų dopingo ir/ar psichotropinių, narkotinių medžiagų, jeigu jos nepaskirtos gydymo tikslais, vartojimas;
21. piktnaudžiavimas alkoholiu ir/arba psichotropinėmis medžiagomis, buvimas apsvaigus nuo alkoholio ar psichotropinių medžiagų Varžybų vykdymo teritorijoje, Varžybų metu, iki Varžybų ir/ar po Varžybų;
22. chuliganiški ar agresyvūs veiksmai, necenzūrinių, įžeidžiančių ar grasinančių žodžių ir/ar gestų ir/ar veiksmų naudojimas;
23. bet koks psichologinio smurto naudojimas;
24. bet koks fizinės prievartos (jėgos) panaudojimas, išskyrus atvejus, kai tokiais veiksmais siekiama užkirsti kelią neteisėtiems veiksmams, apsaugoti save ar kitus asmenis;
25. kito Dalyvio tiesioginis ar netiesioginis viešas kaltinimas šališkumu, ar abejojimas jo sąžiningumu, nesant tam pakankamai pagrįstų objektyvių įrodymų;
26. kitų Dalyvių viešas įžeidimas;
27. bet kokie veiksmai, kuriais daroma žala kito Dalyvio įvaizdžiui ir/arba reputacijai;
28. rengimasis ar pasikėsinimas atlikti bet kurį iš aukščiau nurodytų veiksmų.
	1. Už šiame Taisyklių punkte nurodytus pažeidimus baudžiami bauda iki 2 000 EUR (dviejų tūkstančių eurų) ir/arba diskvalifikacija iš bet kokių Varžybų iki 48 (keturiasdešimt aštuonių)mėnesių ir/arba rezultato anuliavimu ir/arba prizų ir/arba titulų atėmimu ir/arba diskvalifikacija iš konkrečių Varžybų.
29. **Manipuliavimas Varžybų eiga ir/arba rezultatais**
	1. Dalyviai privalo susilaikyti nuo bet kokio elgesio, darančio ar galinčio daryti žalą Varžybų integralumui (sąžiningumui), įskaitant, bet neapsiribojant, sporto etikos principų pažeidimais, darančiais ar galinčiais daryti įtaką Varžybų baigčiai ir/ar eigai, ir privalo visuomet visapusiškai bendradarbiauti su Federacija bei atsakingais Federacijos organais, kad būtų užkirstas kelias minėtiems pažeidimams ir/ar būtų nustatyti pažeidimai ir/ar pažeidimus padarę (rengęsi ar pasikėsinę padaryti) asmenys. Dalyviui, padariusiam šį pažeidimą ar pažeidusiam minėtą bendradarbiavimo pareigą, gali būti taikomos bet kokios Taisyklėse nustatytos.
	2. Šio straipsnio 1 dalyje numatytas pareigas *inter alia* pažeidžia:
30. tiesioginis ar netiesioginis dalyvavimas bet kokiose lažybose ar kitose panašiose veiklose, susijusiose su Varžybomis, arba bet kokios tiesioginės ar netiesioginės finansinės naudos turėjimas iš tokios veiklos;
31. panaudojimas ar kitiems asmenims pateikimas bet kokios informacijos, kuri nėra viešai prieinama bei yra gauta (įgyta) dėl turimos padėties (užimamų pareigų), jei tai daro ar gali daryti žalą Varžybų integralumui (sąžiningumui);
32. bet kokios žinomos informacijos, susijusios su šiame Taisyklių straipsnyje numatytais pažeidimais ir draudimais, skubus ir savanoriškas nepateikimas Federacijai.
33. **Korupcija**
	1. Už tiesioginį ar netiesioginį siūlymą, pažadėjimą ar teikimą savo ar kito asmens vardu bet kokios formos naudą Federacijos organui, Oficialiems asmenimis, Teisėjams, Sportininkams, tokiu būdu skatinant pažeisti Taisyklėse, Federacijos organų ir/ar administracijos patvirtintuose dokumentuose, įskaitant Federacijos etikos kodeksą ir/arba ITU ir ETA dokumentuose nustatytus reikalavimus, taip pat ITU ir ETA nurodymus, reikalavimus ir/ar sprendimus, skiriama bauda iki 2 000 EUR (dviejų tūkstančių eurų) ir/arba draudimas dalyvauti su Triatlono sportu susijusioje veikloje.
	2. Už pasyvią korupciją, t. y. sutikimą priimti bet kokios formos naudą, pažado dėl bet kokios naudos suteikimo priėmimą ar bet kokios formos naudos priėmimą, taip pat skiriamos šio straipsnio 1 dalyje nurodytos sankcijos.
	3. Už dokumentų klastojimą ar suklastoto dokumento naudojimą apgaulės tikslais su Triatlonu susijusiuose santykiuose ar veikloje skiriama diskvalifikacija iki 48 (keturiasdešimt aštuonių) mėnesių, draudimas dalyvauti su Triatlono sportu susijusioje veikloje taip pat gali būti skiriama bauda.
34. **Etikos pažeidimai**
	1. Federacijos etikos kodekse nustatytų pareigų pažeidimas baudžiamas bauda.
	2. Už Federacijos etikos kodekse numatytų nuostatų grubų pažeidimą gali būti taikoma bet kokios šiuose Taisyklėse numatytos sankcijos.
35. **Dopingo pažeidimai**
	1. Visi Sportininkai privalo laikytis sąžiningos kovos principo, Sportininkams ir Treneriams draudžiama vartoti dopingo preparatus arba dopingo metodus, užsiimti kita su dopingu susijusia veikla. Bet kokių draudžiamų medžiagų (dopingo preparatų) patekimas į Sportininko organizmą yra paties Sportininko atsakomybė. Kasmet atnaujinamas draudžiamų medžiagų (dopingo preparatų) sąrašas pateikiamas WADA tinklapyje: [www.wada-ama.org](http://www.wada-ama.org).
	2. Varžybų dopingo kontrolės procedūros atliekamos pagal WADA, ir ITU, ETU nuostatuose patvirtintą tvarką, bendradarbiaujant su Federacija ir Lietuvos antidopingo agentūra.
	3. Dopingo vartojimo ir antidopingo taisyklių pažeidimų sudėtys ir sankcijos yra nustatytos ITU antidopingo taisyklėse. Dalyviai privalo laikytis šių taisyklių. Už dopingo vartojimo ir antidopingo taisyklių pažeidimus sankcijos yra skiriamos remiantis ITU antidopingo taisyklėmis, ITU drausmės kodeksu, Lietuvos antidopingo agentūros taisyklėmis, WADA antidopingo kodeksu, šiomis Taisyklėmis.
	4. Sportininkas turi informuoti federacijos VK apie savo buvimo vietą, kad antidopingo kontrolės atstovai juos galėtu patikrinti.
36. **Brutalaus elgesio Varžybų metu prevencija**
	1. Dalyviai, organizuojantys Varžybas, privalo imtis priemonių brutalaus elgesio Varžybų metu prevencijos priemonių, numatytų Europos konvencijos dėl brutalaus žiūrovų elgesio per sporto varžybas ir ypač per futbolo rungtynes.
	2. Už šios straipsnio pažeidimą skiriama bauda iki 2 000 EUR (dviejų tūkstančių eurų).
37. **PROCESO TAISYKLĖS**
38. Organai, nagrinėjantys pažeidimus
	1. Šiose Taisyklėse nurodytus pažeidimus pirmąja instancija nagrinėja ir sankcijas taiko Organai, arba Komisija. Komisija turi teisę priimti sprendimus, priskirtinus Organų kompetencijai, jeigu Organai tokių pažeidimų neužfiksuoja ir nenagrinėja.
	2. Dėl Organų priimtų sprendimų gali būti pateikimas apeliacinis skundas Komisijai.
	3. Komisijos sprendimas (priimtas pagal skundą dėl Organo sprendimo arba priimtas drausmės bylą nagrinėjant pirmąja instancija) per 30 (trisdešimt) dienų nuo jo priėmimo dienos gali būti skundžiamas Federacijos Vykdomajam komitetui.
	4. Teisėjų sprendimai, priimti Varžybų metu, negali būti ginčo ir/arba skundo pagal šias Taisykles objektu.
39. Bendrieji proceso principai
	1. Organai ir Komisija jų kompetencijai priskirtus klausimus sprendžia vadovaudamiesi Įstatais, šiomis Taisyklėmis, kitais Federacijos organų ir/ar administracijos patvirtintais reglamentais, nuostatais ir kitais dokumentais, ITU ir ETU įstatais, reglamentais, nuostatais ir kitais dokumentais, Triatlono taisyklėmis, Lietuvos Respublikos teisės aktais, kitais teisės aktais, taip pat atsižvelgdami į sporto specifiškumą.
	2. Procesas pagal šias Taisykles vyksta lietuvių kalba.
	3. Organų ir Komisijos nariai bei visi procese dalyvaujantys asmenys privalo elgtis sąžiningai, nepiktnaudžiauti jiems priklausančiomis teisėmis, rūpintis operatyviu kilusių klausimų ir/ar ginčų išnagrinėjimu.
	4. Proceso dalyviai turi teise teikti paaiškinimus, parodymus, įrodymus, savo prašymus, pageidavimus, teikti savo argumentus ir samprotavimus visais atitinkamo nagrinėjamo klausimo ir/ar ginčo klausimais, rinkti įrodymus, dalyvauti renkant įrodymus, gauti Organų bei Komisijos sprendimų nuorašus bei įgyvendinti kitas Taisyklėse nustatytas teises.
	5. Su atitinkamu nagrinėjamu klausimu ir/ar ginču susijusios aplinkybės gali būti įrodinėjamos bet kokios rūšies įrodinėjimo priemonėmis, įskaitant, bet neapsiribojant, Varžybų protokolu, Teisėjo ataskaita, proceso dalyvių, liudytojų parodymais ir paaiškinimais, specialistu išvadomis, garso ir vaizdo medžiaga, kitais rašytiniais ir daiktiniais įrodymais.
	6. Aplinkybės, užfiksuotos Varžybų protokole, Teisėjo ataskaitoje yra laikomos įvykusiomis ir tiksliai atspindėtomis, jeigu nėra įrodyta kitaip.
	7. Proceso dalyviai įrodymus renka ir juos pateikia Organams bei Komisijai savo sąskaita.
	8. Informacija, susijusi su procesu, dokumentai, įskaitant Organų ir Komisijos sprendimus, yra perduodami/įteikiami proceso šalims asmeniškai arba elektroniniu paštu. Proceso dalyviai savo pirmame rašytiniame dokumente, pateiktame Organams ar Komisijai, privalo tiksliai nurodyti savo rekvizitus, įskaitant adresą ir elektroninio pašto adresą.
	9. Organų ir Komisijos sprendimai priimami posėdyje paprasta posėdyje dalyvaujančių atitinkamo organo narių balsų dauguma.
40. Procedūros pradžia
	1. Procedūra dėl galimo Taisyklių ar kitų atitinkamų dokumentų/sprendimų pažeidimo pradedama ir tyrimas atliekamas, nustačius ar gavus informaciją apie galimą anksčiau nurodyto pažeidimo padarymą.
	2. Atitinkamas Organas nustatęs Taisyklių ar kitų atitinkamų dokumentų/sprendimų pažeidimo atvejus, gali savo iniciatyva atlikti tyrimą ir taikyti sankcijas. Organas turi teisę nagrinėti Taisyklių ar kitų atitinkamų dokumentų/sprendimų pažeidimo atvejus ir skirti atitinkamas sankcijas ir tais atvejais, kai dėl atitinkamo sprendimo nėra gautas skundas/protestas, kai atitinkamas pažeidimas nėra užfiksuotas Varžybų teisėjo, o taip pat remdamasis vieša ar žiniasklaidoje paviešinta informacija.
	3. Bet kuris Dalyvis gali raštu informuoti atitinkamą organą apie fizinių ir/arba juridinių asmenų elgesį, kurį jis laiko pažeidžiančiu Taisyklėse nustatytas pareigas ir taisykles, už kurias gali būti skiriamos Taisyklėse nustatytos sankcijos.
	4. Organas atsisako pradėti tyrimą ir vykdyti procedūrą tuo atveju, kai suinteresuotas asmuo Federacijos dokumentų, Varžybų nuostatų nustatyta tvarka ir/arba terminais nepareiškia protesto ar neatlieka kito būtino veiksmo procedūrai pradėti.
	5. Dalyviai privalo atkleisti Organams visus jų pastebėtus Taisyklių ar kitų atitinkamų dokumentų/sprendimų pažeidimo atvejus.
41. **Pažeidimo nagrinėjimas Organuose arba Komisijoje**
	1. Organas nagrinėjantis pažeidimą pirmąja instancija, nustatęs ar gavęs informaciją apie galimą pažeidimo padarymą, informuoja pažeidimo padarymų įtariamą asmenį apie pradėtą tyrimą ir nustato ne trumpesnį kaip 5 (penkių) darbo dienų terminą rašytiniams paaiškinimams bei įrodymams pateikti.
	2. Organas nagrinėjantis pažeidimą pirmąja instancija turi teisę rengti žodinį pažeidimo nagrinėjimą, kviesti procedūra suinteresuotus asmenis bei liudytojus. Žodinis pažeidimo nagrinėjimas turi būti protokoluojamas.
	3. Organas nagrinėjantis pažeidimą pirmąja instancija, išnagrinėjęs pažeidimo esmę, nustatytas faktines aplinkybes, surinktos įrodymus, įvertinęs pažeidimu įtariamos asmens paaiškinimus, priima rašytinį motyvuotą sprendimą, kuriuo, vadovaujantis Taisyklėmis, skiria asmeniui sankciją.
	4. Asmuo, kurio atžvilgiu priimtas sprendimas, o taip pat ir kiti suinteresuoti asmenys yra ne vėliau, kaip kitą darbo dieną po sprendimo priėmimo informuojami apie priimtą sprendimą šių Taisyklių nustatyta tvarka.
	5. Sprendimas įsiteisėja, jei per 7 (septynias) dienas nuo jo išsiuntimo suinteresuotam asmeniui dienos Taisyklių nustatyta tvarka nėra pareiškiamas apeliacinis skundas.
	6. Komisijai nagrinėjant drausmės bylas pirmąja instancija, taikomos šių Taisyklių 16 – 17 straipsniuose nurodytos taisyklės.
42. Organų sprendimo apskundimas Komisijai
	1. Kiekvienas Dalyvis, kurio atžvilgiu Organas priima sprendimą pirmąją instancija, turi teisę tokį sprendimą apskųsti Komisijai. Apeliacinį skundą, kai sprendimas priimtas Žaidėjo, Trenerio ar Dalyvio atžvilgiu, turi teisę ir Klubas.
	2. Skundas Komisijai paduodamas per Federacijos sekretoriatą ne vėliau, kaip per 7 (septynias) dienas nuo Organo sprendimo išsiuntimo suinteresuotiems asmenims dienos.
	3. Apeliaciniame skunde privalo būti pateikti motyvai, kuriais grindžiamas nesutikimas su pirmos instancijos organų sprendimu.
	4. Asmuo pateikdamas apeliacinį skundą gali su apeliaciniu skundu pateikti papildomus įrodymus, jeigu tokie įrodymai dėl objektyvių priežasčių negalėjo būti pateikti nagrinėjant klausimą Organuose ir tokių įrodymų pateikimas neužvilkins apeliacinio skundo nagrinėjimo.
	5. Pateikiant apeliacinį skundą, į Federacijos sąskaitą įmokamas 350 EUR (trijų šimtų penkiasdešimties eurų) žyminis mokestis, kuris grąžinimas jį sumokėjusiam asmeniui tuo atveju, jeigu jo apeliacinis skundas yra tenkinamas visiškai. Komisija atsisako nagrinėti apeliacinį skundą, jeigu apeliacinį skundą teikiantis nesumoka žyminio mokesčio.
43. Apeliacinio skundo nagrinėjimas ir Komisijos sprendimo priėmimas
	1. Apeliacinis skundas yra nagrinėjamas Komisijos posėdyje po to, kai yra gautas apeliacinis skundas ir Komisija mano, kad galima nagrinėti apeliacinį skundą.
	2. Komisija gavusi apeliacinį skundą turi teisę suinteresuotų asmenų paprašyti pateikti rašytinius paaiškinimus ar papildomus įrodymus. Komisija turi teisę surengti žodinį apeliacinio skundo nagrinėjimą ir į jį kviesti suinteresuotus asmenis, liudytojus, ekspertus ir pan.
	3. Apeliacinis skundas Komisijoje nagrinėjamas ir Komisijos motyvuotas sprendimas priimamas laikantis šiose Taisyklėse nustatytų taisyklių.
	4. Komisija išnagrinėjusi apeliacinį skundą gali priimti šiuos sprendimus:
44. palikti Organo sprendimą nepakeistą;
45. iš dalies pakeisti Organo sprendimą;
46. panaikinti Organo sprendimą ir priimti nauja sprendimą.
	1. Komisijos sprendimas per 30 (trisdešimt) dienų nuo jo priėmimo dienos gali būti skundžiamas Federacijos Vykdomajam komitetui, kuris priima galutinį sprendimą.
	2. Teikiant apeliacinį skundą Vykdomajam komitetui dėl Komisijos sprendimo ir Vykdomajam komitetui nagrinėjant apeliacinį skundą apeliacinio skundo procedūroms taikomos šių Taisyklių apeliacijos procesą reglamentuojančios nuostatos.
	3. Vykdomojo komiteto sprendimas per 30 (trisdešimt) dienų gali būti skundžiamas teismui arba CAS.
47. BAIGIAMOSIOS NUOSTATOS
48. Dalyviui už Varžybų nuostatų, ITU, ETU ar Federacijos reglamentų ir kitų dokumentų pažeidimus, kurie nėra numatyti šiose Taisyklėse, taip pat bet kokius kitus veiksmus ar elgesį, kuriuo pažeidžiami sportiniai principai, vieša tvarka ar gera moralė, Federacijos etikos kodeksas, Organas ir/arba Komisija gali taikyti šiose Taisyklėse nustatytas sankcijas, atsižvelgdamas į padaryto pažeidimo sunkumą bei vadovaudamasis protingumo ir teisingumo kriterijais.
49. Dėl šiose Taisyklėse nenumatytų atvejų galutinį sprendimą priima Federacijos Vykdomasis komitetas.